รัฐบาลไทย-ข่าวทำเนียบรัฐบาล-กระทรวงมหาดไทยสนับสนุนการฟื้นตัวเศรษฐกิจ แก้ไขแรงงานขาดแคลน ขยายประกาศผ่อนผันต่างด้าว 2 กลุ่ม 4 สัญชาติ กัมพูชา ลาว เมียนมา เวียดนาม อยู่ในไทยเพื่อทำงานได้เป็นกรณีพิเศษ
วันอังคารที่ 14 พฤศจิกายน 2566
14/11/2566
กระทรวงมหาดไทยสนับสนุนการฟื้นตัวเศรษฐกิจ แก้ไขแรงงานขาดแคลน ขยายประกาศผ่อนผันต่างด้าว 2 กลุ่ม 4 สัญชาติ กัมพูชา ลาว เมียนมา เวียดนาม อยู่ในไทยเพื่อทํางานได้เป็นกรณีพิเศษ
กระทรวงมหาดไทยสนับสนุนการฟื้นตัวเศรษฐกิจ แก้ไขแรงงานขาดแคลน ขยายประกาศผ่อนผันต่างด้าว 2 กลุ่ม 4 สัญชาติ กัมพูชา ลาว เมียนมา เวียดนาม อยู่ในไทยเพื่อทํางานได้เป็นกรณีพิเศษ ระหว่างดําเนินการขออนุญาตตามขั้นตอน
น.ส.ไตรศุลี ไตรสรณกุล เลขานุการ รมว.มหาดไทย และ โฆษกกระทรวงมหาดไทย กล่าวว่า กระทรวงมหาดไทยได้ออกประกาศ 2 ฉบับ ซึ่งได้ประกาศในราชกิจจานุเบกษาเมื่อวันที่ 13 พ.ย. 66 มีสาระสําคัญเป็นการขยายเวลาการผ่อนผันให้แรงงานต่างด้าว 2 กลุ่ม 4 สัญชาติประกอบด้วย กัมพูชา ลาว เมียนมา และเวียดนาม สามารถอยู่และทํางานในประเทศไทยได้เป็นกรณีพิเศษ เพื่อสนับสนุนการฟื้นฟูเศรษฐกิจหลังโควิด19 การแก้ไขปัญหาการขาดแคลนแรงงานดําเนินการไปได้อย่างต่อเนื่อง
“นายอนุทิน ชาญวีรกูล รองนายกรัฐมนตรีและรมว.มหาดไทย เล็งเห็นความสําคัญของการสนับสนุนการฟื้นฟูเศรษฐกิจตามนโยบายรัฐบาล จึงเร่งรัดหลักเกณฑ์ต่างๆ ซึ่งอยู่ในความรับผิดชอบของกระทรวงมหาดไทยออกมา ซึ่งประกาศทั้ง 2 ฉบับ ออกมาพร้อมกับประกาศกระทรวงแรงงานซึ่งเป็นหลักเกณฑ์การอนุญาตให้แรงงานสามารถทํางานต่อไปได้ในช่วงเวลาที่อยู่ระหว่างการดําเนินการขออนุญาตให้ต่างๆ ถูกต้องตามกฎหมาย เพื่อให้การบังคับใช้กฎหมายซึ่งอยู่ในความดูแลของ 2 กระทรวงมีผลบังคับได้อย่างมีประสิทธิภาพ” น.ส.ไตรศุลี กล่าว
โฆษกกระทรวงมหาดไทย กล่าวว่า ประกาศกระทรวงมหาดไทย ฉบับที่ 1 ซึ่งมีผลย้อนหลังบังคับตั้งแต่วันที่ 1 ต.ค. 66 เป็นต้นมา เป็นการอนุญาตให้คนต่างด้าวสัญชาติกัมพูชา ลาว เมียนมา และเวียดนาม ซึ่งนายจ้างได้ยื่นบัญชีรายชื่อความต้องการจ้างแรงงานต่างด้าวตามมติคณะรัฐมนตรีเมื่อวันที่ 5 ก.ค. 66 สามารถอยู่และทํางานในราชอาณาจักรต่อไปได้ถึงวันที่ 20 ม.ค. 67 (จากเดิม 30 ก.ย. 66) และหากดําเนินการตามขั้นตอนที่กําหนดแล้วเสร็จ จะสามารถอยู่และทํางานในราชอาณาจักรได้ถึงวันที่ 13 ก.พ. 68
ในกรณีของบุตรคนต่างด้าวที่มีอายุไม่เกิน 18 ปี ซึ่งได้แจ้งรายชื่อไว้แล้ว มีสิทธิอยู่ในประเทศไทยตามสิทธิของบิดาหรือมารดา แต่หากต่อมามีอายุครบ 18 ปี และต้องการจะทํางานในประเทศไทยจนถึง 13 ก.พ. 68 ให้บุตรนั้นอยู่ในไทยได้อีก 60 วันนับแต่มีอายุครบ 18 ปี เพื่อดําเนินการขออนุญาตทํางานในประเทศไทย
น.ส.ไตรศุลี กล่าวว่า สําหรับประกาศกระทรวงมหาดไทยฉบับที่ 2 ซึ่งมีผลตั้งแต่วันที่ 14 พ.ย. 66 เป็นต้นไป เป็นการอนุญาตให้คนต่างด้าวสัญชาติกัมพูชา ลาว และเมียนมา ซึ่งได้รับอนุญาตให้เข้ามาทํางานในประเทศไทยตามกฎหมายว่าด้วยคนเข้าเมืองภายใต้บันทึกความตกลงหรือบันทึกความเข้าใจ (MOU) ที่รัฐบาลไทยทําไว้กับรัฐบาลต่างประเทศ ที่วาระการจ้างงานครบ 4 ปี ระหว่างวันที่ 1 พ.ย. 63 - 31 ธ.ค. 66 ให้สามารถอยู่ในประเทศไทยเป็นกรณีพิเศษได้จนถึงวันที่ 30 เม.ย. 67 และในระหว่างนี้หากแรงงานต้องการจะทํางาน ต้องดําเนินการตามประกาศกระทรวงแรงงาน คือนายจ้างต้องยื่นบัญชีรายชื่อความต้องการจ้างแรงงานต่างด้าว ณ สํานักงานจัดหางานกรุงเทพมหานคร หรือสํานักงานจัดหางานจังหวัด และหากต้องการทํางานในประเทศไทยหลังวันที่ 30 เม.ย. 67 ให้นายจ้างดําเนินการขออนุญาตนําคนต่างด้าวกลับเข้ามาทํางานตาม MOU ต่อไป
สําหรับการออกประกาศให้กลุ่มแรงงาน 3 สัญชาติภายใต้ MOU สามารถอยู่ในประเทศไทยครั้งนี้ เป็นการผ่อนผันในครั้งที่ 2 จากครั้งแรกกระทรวงมหาดไทยเคยได้ประกาศผ่อนผันให้ตามมติ ครม. เมื่อวันที่ 30 พ.ค. 66
ประกาศกระทรวงมหาดไทย : ฉบับที่1 https://shorturl.asia/ToKzg ฉบับที่ 2 https://shorturl.asia/pJHmN
ประกาศกระทรวงแรงงาน : ฉบับที่1 https://shorturl.asia/duESM ฉบับที่ 2 https://shorturl.asia/ljFgI